ZAPISNIK

2. sjednice Vijeća Mjesnog odbora „Hrvatski narodni vladari”
održane u srijedu, 14.srpnja 2021. u 18.00 sati, u prostorijama Mjesnog odbora „Hrvatski narodni vladari”, Trg hrvatskih velikana 2/1

Nazočni članovi Vijeća Mjesnog odbora „Hrvatski narodni vladari”: Jadranka Čučković, Anja Pletikosa i Vanja Zubović.
Nenazočni članovi Vijeća: Vanja Mladineo i Tamara Bjažić Klarin

Predsjednica Vijeća Anja Pletikosa pozdravlja sve nazočne i konstatira da su na sjednici prisutne tri članice Vijeća, čime su stečeni uvjeti za raspravu. 

Predsjednica Vijeća daje na raspravu zapisnik s konstituirajuće sjednice, Vijeće bez rasprave jednoglasno prihvaća zapisnik.

Prije izglasavanja unaprijed predloženog dnevnog reda povela se rasprava o dodatnim točkama. Jadranka Čučković predložila je da se razgovara o komunalnim akcijama koje se tiču tramvajskih tračnica na akutnim mjestima područja MO-a te o povratku klupa oko Meštrovićeva paviljona. Tema nije stavljena posebno na dnevni red, nego se o tome raspravlja u okviru točaka 1. i 2. Anja Pletikosa predlaže kao dodatnu točku dnevnog reda raspravu o održavanju prostora.

Prisutne članice Vijeća Mjesnog odbora „Hrvatski narodni vladari” jednoglasno donose sljedeći 


DNEVNI RED

1. Plan rada Vijeća s posebnim naglaskom na komunikaciju s građanima
2. Pregled Plana malih komunalnih aktivnosti te prijedlozi prvih akcija najesen
3. Pregled korisnika prostora MO Hrvatski narodni vladari
4. Održavanje prostora MO Hrvatski narodni vladari
5. Pitanja i prijedlozi


1. Plan rada Vijeća s posebnim naglaskom na komunikaciju s građanima

Raspravu je otvorila Anja Pletikosa izvještajem s koordinacijskih sastanaka ostalih MO-a te VGČ-a Donji Grad, u kojoj su se sve prisutne složile da se do idućih sjednica najesen traži uvid u financije MO-a te koliki dio Plana malih komunalnih aktivnosti je ostvaren, kako bi se sagledale mogućnosti za rebalans proračuna te otvorile pitanje novih komunalnih aktivnosti s obzirom na potrebe / stanje stvari na terenu te koordinaciju s ostalim aktivnostima u Gradskoj četvrti Donji Grad. U ovu točku ulazi i pitanje Plana programa rada MO Hrvatski narodni vladari. 
Predsjednica MO-a izvijestila je prisutne članice o osnovnim postulatima koji su naslijeđeni od prijašnjeg saziva MO-a. Smatra da je predloženi program rada sistematiziran te u skladu s principom da MO mora djelovati u svrhu općeg dobra građana koji tu stanuju. Plan će se detaljno pregledati, a eventualne promjene i dopune zabilježiti na nekoj od prvih jesenskih sjednica. 
Također je otvoreno pitanje komunikacije s građanima. Trenutno se ona odvija preko službenog e-maila MO-a, oglasne ploče te Facebook stranice stranke Zagreb je naš!, odnosno stranice Centar je naš! 
Anja Pletikosa rekla je da smatra da bi se mogla otvoriti i posebna grupa za MO HNV, jer stranice ZJN/CJN-a ne okupljaju kompletno stanovništvo koje ovdje živi, već simpatizere stranaka. No nakon rasprave, prijedlog je odbijen jer su se vijećnice složile da je komunikacija putem službenog maila sustavnija, jednostavnija, učinkovitija i profesionalnija. 
Vanja Zubović postavila je pitanje pozicije oglasne ploče i sandučića MO-a te se kao jedan od zaključaka navodi mogućnost promjene te pozicije kako bi ona bila građanima dostupnija. 

Vijećnice su se dogovorile da će najesen traži uvid u financije MO-a te koliki dio Plana malih komunalnih aktivnosti je ostvaren, kako bi se sagledale mogućnosti za rebalans proračuna te otvorilo pitanje novih komunalnih aktivnosti s obzirom na potrebe / stanje stvari na terenu te koordinaciju s ostalim aktivnostima u Gradskoj četvrti Donji Grad. Na idućoj sjednici revidirat će se, ukoliko je potrebno, Plan Programa rada Vijeća MO HNV. 

Od jeseni će jednom mjesečno vijećnice dežurati u parovima te biti na usluzi građanima, srijedom od 18 do 20h, a kao ostali komunikacijski kanali navode se oglasna ploča i sandučić pred prostorijama MO-a, službeni e-mail te Facebook grupa Centar je naš!


2. Pregled Plana malih komunalnih aktivnosti te prijedlozi prvih akcija najesen

Anja Pletikosa pročitala je iz zapisnika s 46. i 47. sjednice prethodnog Vijeća što sve ulazi u ingerenciju djelovanja MO-a, te obavijestila prisutne članice o financijskom planu koje je Vijeće donijelo 27.1.2021. 

U skladu s prethodnom točkom dnevnog reda, sve prisutne primile su na znanje stanje stvari te odlučile da će se o pitanju rebalansa razgovarati najesen. S time u vezi otvoreno je pitanje prijedloga koje je na početku sjednice iznijela Jadranka Čučković, o tome da se prouče akutni problemi tramvajske pruge na raskrižjima u kvartu, te da se na području oko Meštrovićeva paviljona postave klupice. Argumenti oko kojih su se prisutne članice složile su sljedeći: građani su ionako još uvijek pod utjecajem potresa i podrhtavanja koji traju još od proljeća 2020. te dodatna trešnja koju na raskrižju Jurišićeve i Draškovićeve te Račkoga i Smičiklasove uzrokuju tramvaji nimalo ne doprinosi kvaliteti života građana. Pouzdati se u zonu usporene vožnje nije rješenje jer sve ovisi o vozaču tramvaja, ako i o stanju vozila. 
Dogovoreno je da će se o tome razgovarati najesen te se prijedlog uputiti višim instancama – na razinu Gradske četvrti, pa i Grada, s obzirom na to da takvi problemi postoje u Donjeg Gradu i šire. 
Klupe oko Meštrovićeva paviljona potreba su kako bi taj trg ponovo postao iskoristiv prostor okupljanja, posebice za starije stanare koji ne mogu sjediti na travi ili stepenicama. Sve vijećnice složile su se i s time da trgu nedostaje zelenilo kakvo je nekada bilo, te će se u prvim koracima najesen te u koordinaciji s VGČ-om i inicijativnom Vratimo magnoliju donijeti odluke o vraćanju raslinja na Trg žrtava fašizma. 

Predsjednica Vijeća Anja Pletikosa potom je izvijestila o planu aktivnosti koje su za MO donesene na razini Gradske četvrti Donji Grad, a uključuju: Uređenje prostora DV Vedri dani, sanaciju prostora MO Hrvatski narodni vladari te sanaciju prostora Hrvačkog kluba Lika. Jadranka Čučković koja živi u zgradi u kojoj se nalazi Hrvački klub rekla je da treba provjeriti u kojoj je fazi ta sanacija. 
Anja Pletikosa spomenula je i upit jednog građanina o izgradnji drvoreda u Zvonimirovoj, o čemu će se također razgovarati najesen. 

Vijećnice su zaključile da se tijekom jesenskih sjednica, sve gore navedene aktivnosti trebaju provjeriti, da se treba stupiti u kontakti s nadležnim tvrtkama te vidjeti što je realizirano i koliko je sredstava potrošeno.


3. Pregled korisnika prostora MO HNV

Anja Pletikosa pročitala je popis korisnika koja je poslana iz Gradskog ureda za mjesnu samoupravu. Zaključeno je da popis nije ažuriran jer nedostaje termin sastanaka HDZ-a, te su prisutne vijećnice ustanovile da je potrebno kontaktirati Područni odsjek Donji Grad kako bi se ustanovilo tko i kada točno koristi prostor. Prostor je zapušten, vrata od balkona ne mogu se zatvoriti, no vidi se da se koristi. Stoga su se vijećnice dogovorile da se ovo mora regulirati te da se svi korisnici moraju adekvatno brinuti o prostoru, kada ga već koriste besplatno. Vijećnice su se dogovorile da je potrebno ažurirati popis korisnika prostorija te nazvati korisnike kako bi se dogovorili daljnji uvjeti korištenja prostora.


4. Održavanje prostora MO HNV

U financijskom planu postoji stavka nerazvrstanih troškova. Vijećnice su se složile da prostor treba temeljito čišćenje te da je esencijalno popraviti vrata balkona prije no krenu kiše i zima. Postavlja se pitanje kako i na koji način raspolagati nerazvrstanim troškovima. Na idućoj sjednici, a u dogovoru s Područnim odsjekom Gradskog ureda za mjesnu samoupravu, riješiti će se pitanje održavanja prostora.


5. Pitanja i prijedlozi

Predloženo je da se iduća sjednica zakaže u drugoj polovici kolovoza. O točnom datumu vijećnice će se dogovoriti idući tjedan.

Sjednica je završila u 18:45 sati.
Zapisnik je vodila Vanja Zubović.

KLASA: 026-02/21-002/1209
URBROJ: 251-06-11-104-21-2
Zagreb, 14. srpnja 2021.

